November | 2007 | Bastardo Wingerd & Wynkelder
Nog rooiwyn gesels November 30, 2007
Nog wynfeite vir dié wat belangstel – die belangrikste druiwesoorte vir rooiwyn:
Die Barbera is 'n druiwesoort wat veral in Italië verbou word en eersterangse rooiwyne kan oplewer. Dikwels word barriques (eikevate) gebruik om die wyn af te rond. Een van die bekendste wyne is die Barbera d'Asti.
Die Cabernet Sauvignon word oorspronklik in die gebied van Bordeaux in Frankryk verbou. Vandag is dit een van die mees verboude druiwesoorte ter wêreld. Die wyne het dikwels 'n bessieagtige smaak en kan vir 'n langer tydperk gestoor word.
Dornfelder is 'n gewilde soort in die wynbougebiede van die Palts en Rynhesse in Duitsland. Dit lewer vrugtige en diepkleurige wyne op, met 'n geur van vlier, kersie en braam. Die kultivar is taamlik jonk en word vir die eerste keer in 1955 gekweek. Die druiwesoort is vernoem na die Duitse wynboudeskundige Immanuel Dornfeld. In die kookkuns is die wyn 'n geskikte begeleier van wild-, vark-, bees- en kalfvleisgeregte.
Die Merlot word wêreldwyd verbou en lewer diepkleurige wyne met min looistowwe en geure van speserye, pruime en bessies op. Sy kenmerke is die swartblou kleur van die druiwe en die dun skille. Die wyn is afkomstig van die omgewing van Bordeaux; die oudste bronne, wat hierdie kultivar noem, dateer uit die jaar 1784. Die wyn pas by kaas- en hoendergeregte.
Die Nero d'Avola is 'n druiwekultivar van Suid-Italië en Sisilië vir donker en sagte wyne. Wyne wat in eikevate verouder word, kan later vir 'n lang tydperk gestoor word.
Die Pinot Noir (dikwels ook Spätburgunder of Pino Nero genoem) staan internasionaal as een van die fynste kultivare bekend en word orals verbou. Die volronde, geurige wyne soos die Bourgognewyn kan mettertyd duidelik van smaak verander.
Die Sangiovese is die bekendste kultivar van die Toskana en dien onder meer as basis vir die Chiantiwyn. Dit word wêreldwyd verbou.
Die Shiraz of Syrah behoort tot die oudste kultivare en word oorspronklik veral in Frankryk verbou. Die volronde, jong wyne bevat baie looistowwe en word mettertyd sagter. Sy komplekse geur herinner aan speserye soos peper, maar ook aan bessies en geroosterde neute. Die wyn vertoon 'n elegante rooi kleur. Die druiwesoort gedy in die meeste wynboulande en is baie gewild in Suid-Afrika en Australië waar dit eersterangse wyne oplewer. In die suide van Frankryk is die kultivar die basis vir 'n aantal versnitte soos die Chateauneuf-du-Pape.
Die Tempranillo is een van die beste rooi kultivare van Spanje met volronde, vrugtige en diepkleurige wyne. Die wyn begelei in die kookkuns hoender-, varkvleis-, pasta- en kaasgeregte.
Die Zinfandel van Kalifornië is die basis vir volronde, geurige droë en dikwels vrugtige wyne. Waarskynlik is die kultivar nou verwant of selfs identies met die Primitivo van Apulië (Italië).
8 Dinge oor die Bastard. November 27, 2007
Posted by unobastardo in Trivia.
As gevolg van Dellie se tag, moet ek nou hier 8 dinge oor myself vertel. Dit gaan maar donder, want meer dae het ek nie eers veel te sê nie, wat nog van AGT dinge. Maar ek sal in die gees van die feesgety maar saamspeel!
1. Ek het een blou oog en een groen oog. Regtig. Maar dis nie altyd ewe duidelik nie, want my oë verander van kleur, afhangende van die weer.
2. Ek is in Engeland gebore, maar het in Suid-Afrika grootgeword. Maar my ouers is altwee Suid-Afrikaners.
3. Ek het 'n tweeling suster, wat in Arkansas bly.
4. Ek was die een wat in matriek, met 40 days, die gang se venster oopgelos het, sodat ons laatnag in die skool kon inbreek en alles regkry vir die 40 days viering die volgende dag. Gelukkig het die skool nie destyds 'n alarmstelsel gehad nie.
5. My beste vriend is op die grens deur 'n landmynontploffing dood. Ek het slegs my oordrom verloor in dieselfde ontploffing.
6. Ek is met my skoolkys getroud. Was, want sy is oorlede.
7. Ek hou nie regtig van rooiwyn nie. Vir my is dit 'n aangeleerde smaak. Ek verkies brandewyn, skoon, op ys.
8. Ek is mal oor fliek kyk, enige fliek, selfs "chick flicks".
Die wat ek wou tag, is reeds getag, so SORRY!
By your side November 25, 2007
Posted by unobastardo in Luister.
Drie Vrae ??? November 20, 2007
Die wingerd hou my besig en die weer wil-wil net nie saamspeel nie. So tyd om hier te kuier is min. Dis amper die einde van die jaar, dis 'n mal tyd. Ek het vandag net drie vrae vir elkeen wat hier kom inloer. Twee vrae is realiteit en een vraag is 'n sê-nou-maar vraag?
Wat sou jy wou verander het in die jaar wat verby is?
Wat gaan jy DEFINITIEF in 2008 doen? (Nie nuwejaarsvoornemens nie, want dit hou gewoonlik nie. Wat weet jy met totale sekerheid gaan jy BESLIS doen?)
Sê nou maar reinkarnasie bestaan; wat sou jy wil wees in jou volgende lewe en wat dink jy was jy in jou vorige lewe? (Okay, okay, dis 'n twee-in-een-vraag)
Druiwegroete uit die Boland!
SVNL minus the VNL November 15, 2007
Net om te bewys Trossie praat darem nie altyd NET oor wyn nie!
* This is when you have been with your partner for too long. When you pass each other in the hallway you both say "screw you."
The 5t h kind of sex is called: Religious Sex.
* You get a little each month. But not enough to enjoy your self.
Jou eie wynkelder November 14, 2007
'n Eie wynkelder is maar elke wynliefhebber en versamelaar se droom. Wyn is en bly 'n natuurproduk, 'n produk wat lewe en dus deur die omgewing beïnvloed word.
Om jou eie wynkelder te hê, het 'n paar voordele:
Jy kan jou eie wyn met die ouderdom laat verbeter. Swaarder rooiwyn, houtverouderde witwyn en gefortifiseerde wyn verouder goed, mits dit van goeie gehalte is. 'n Swak wyn word nooit beter met veroudering nie.
Jy kan jong wyne wat goed sal verouder teen 'n billike prys koop.
Daar is 'n paar vereistes vir die inrig van 'n eie kelder. Jy moet die hoeveelheid wyn wat jy wil verouder in ag neem. Dit sal die grootte van jou wynkelder bepaal. 'n Spasie van 2.5m x 3m, met 'n plafon 2.5m hoog is genoeg om ongeveer 2 250 bottels te bêre. As jou spasie beperk is, sal jy ongelukkig maar tevrede moet wees met minder bottels.
Daar is twee tipe kelders. 'n Aktiewe kelder is een wat verkoel word en 'n passiewe kelder is sonder enige ekstra verkoeling. 'n Ideale passiewe kelder behou 'n konstante temperatuur en humiditeit. Die temperatuur moenie meer as 6 grade wissel deur die hele jaar nie. So 'n kelder is gewoonlik ondergronds en omring deur twee tot drie 'aardmure'. Al wat jy hoef te doen, is om rakke in te sit en jy het 'n kitskelder!
'n Aktiewe kelder is gewoonlik bogronds en dus deel van jou huis. Bogronds is natuurlik warmer en die temperatuur bly nie konstant nie. Jy sal dus die kelder moet verkoel en isoleer en moontlik ook die humiditeit moet beheer.
Jy hoef nie 'n reuse kelder te laat bou nie. As jou min ruimte het, kan jy daardie kas of area onder die trap of 'n goed-geïsoleerde garage inrig.
'n Paar belangrike punte om in gedagte te hou met die inrig van jou kelder:
1. Die wynbottels moet op hul sye lê sodat die kurkproppe nat bly en lug dit nie kan binnedring en die wyn laat oksideer nie.
2. Vir jou rakke, kies 'n houtsoort wat nie gou sal verweer of muf nie, soos rooihout, mahonie, rooi eikehout of denne. Jy kan selfs vlekvrye staal-rakke ook kies.
3. Stoor die bottels met hul etikette na bo sodat jy kan sien wanneer sediment aan die teenoorgestelde kant vorm en die wyn dalk gereed is vir drink. Gefortifiseerde wyn kan regop staan. Onthou om ook groter rakke in te rig vir magnum-grootte bottels.
4. Die mure en vloeroppervlak moet sover moontlik waterdig wees. Verf die buitenste mure en dak van die kelder wit om hitte-absorbering van buite af te verminder. Dit sal die temperatuur binne-in die kelder laag hou. Verf die binne-mure swart om uitstraling van hitte minder te maak. Die deur moet ordentlik kan seël. 'n Dubbele deur is beter. Só maak jy seker van konstante temperatuur en dat jy nie te veel lug of lig inlaat nie.
Die ideale temperatuur vir die berging van witwyn is ongeveer 12 grade en vir rooiwyn tussen 16 en 18 grade Celsius. 'n Temperatuur onder 10 grade sal jou wyn baie stadiger laat verouder. Wyne wat weer te warm kry, verouder te vinnig en sal dus nie so kompleks wees nie. Te veel warmte, soos direkte sonlig, sal die wyn verkleur en kan die wyn selfs laat "af" gaan. Wyn moet ook nie te koud kry nie. 'n Vrieskas sal beslis skade aanrig. Afsaksels kan in die wyn vorm.
Meer belangrik, is dat die temperatuur relatief konstant moet bly. Skielike stygings of dalings in die temperatuur sal beslis die wyn se gehalte meer beїnvloed as 'n minder ideale temperatuur wat egter konstant bly. 'n Paar grade tussen bv. somer en winter doen dus minder skade as 'n skielike daling van tien grade. Die vloeistof in die bottel sit dan effens uit en "krimp" weer. Dit kan die kurk só beskadig dat dit minder dig seël en lug kan dit binnedring. Dit is fataal. Wees veral versigtig vir ouer wyne waarvan die kurke dalk al brosser is.
As daar 'n taaierige vloeistof om die bottel se bek en boonste deel van die nek vorm, kan jy maar weet die temperatuur wissel te veel.
As jy nie 'n groot versameling wyn het nie, kan jy 'n losstaande wyneenheid met sy eie temperatuurbeheer in plaas van 'n wynkelder aanskaf. Só 'n eenheid kan 'n hele paar bottels wyn hou. Sommige lyk soos 'n houtkabinet, ander weer soos 'n mooi yskas.
Die humiditeit van jou kelder is belangrik en moet verkieslik tussen 50% en 80% wees, maar 70% is ideaal. Dit keer dat die wynproppe krimp of uitdroog en dat lug die proppe binnedring.
Wyne met beskadigde etikette verloor hul identiteit en verkoopswaarde. Jy kan etikette met kleefplastiek bedek om hulle te beskerm.
Vermy direkte sonlig of skerp lig. Direkte sonlig sal die wyn beskadig. Dis waarom wynmakers dikwels donker bottels gebruik.
As jy 'n area moet inrig waar die lig effens te skerp is, kan jy 'n gordyn voor jou wynrakke hang of selfs jou rakke met lakens of komberse bedek.
Vermy ook harde geraas en vibrasies sover moontlik. Dit kan die normale vorming van sediment in rooiwyn beÏnvloed. Moet byvoorbeeld nie jou wyn naby 'n wasmasjien of raserige yskas bêre nie.
Probeer om nie bottels wat "rus" rond te skuif nie. Plaas jou wyn so dat jy nie 'n hele rak moet uitpak om by 'n spesifieke bottel uit te kom nie.
Moenie jou wyn naby sterk geure soos knoffel of uie hou nie. Dié geure kan die kurk binnedring en die wynsmaak beÏnvloed. Moet ook nie vrugte of kos wat insekte kan lok naby jou wyn hou nie. Insekte kan die proppe beskadig.
*As jy glad nie plek het om 'n wynrak of wynkelder in te rig nie, kan jy wyn laat stoor. Die Bergkelder Vinotíque op Stellenbosch is die ideale verouderingsplek. Jy betaal 'n minimale jaarlikse fooi (sowat R30) en jou wyn word onder die ideale omstandighede geberg. Jy ontvang ook deurgaans verouderingsverslae. Skakel (021) 809-8280 of besoek http://www.vinoteque.co.za/.
Vir Leah November 11, 2007
Slanghoek Vallei November 6, 2007
Posted by unobastardo in Tafeldruiwe.
Alhoewel ek 'n boorling van die Boland is, is ek nie een van die gebore Slanghoek inwoners nie. Dit is geslagte en geslagte wat hierdie vallei bewoon. Vir hulle is die vallei hulle trots, hulle brood en botter, hulle lewe. Ek het maar net, soos die ou mense gesê het, met my spreekwoordelike agterent in die botter geval.
Maar ek wil graag vertel van hierdie vallei wat diep, diep onder my vel ingekruip het. En van die omgewing rondom die vallei – Worcester en Rawsonville. En aan die einde van hierdie reistog – die beloofde verhaal agter die naam van die vallei – Slanghoek.
Die naaste groot dorp is Worcester. Worcester is 120 km noord-oos van Kaapstad geleë, in die Breërivier vallei. Worcester het in 1820 ontstaan na die samesmelting van twee plase, Roodewal en Langerug.
Gedurende die 18de eeu was daar 'n paar verspreide plase en nedersettings in die vallei. Meeste van die grond is gebruik vir weiding en het so te sê onbewerk gebly tot vroeg in die 19de eeu. Goewerneur Lord Charles Somerset het die setel van die landdros van Tulbagh af verskuif na Worcester, wat vernoem is na sy broer, die Markies van Worcester.
Wingerde is aangeplant en teen die 1860's het die oeste goed vergelyk met dié van Stellenbosch en Paarlvallei. Meeste van die oes is gedroog vir rosyne, maar na die Tweede Wêreldoorlog het die vraag na rosyne afgeneem en meeste van die boere het begin om wyndruiwe aan te plant.
Dit was so suksesvol dat die vallei vandag die grootste wynproduserende streek in Suid-Afrika is. Worcester kry sy meeste reën in die winter, ongeveer 175 mm per jaar. Alhoewel die Breëriviervallei self tussen 500 en 1000 mm reën per jaar kry, bly die dorp Worcester maar oor die algemeen droog.
Worcester is grotendeels 'n boeregemeenskap. Die KWV Brandewyn Distilleerders is ook hier, die grootste van sy soort in die wêreld. Tot baie onlangs het die ekonomie ietwat stagneer, maar onlangs is die nuwe Mountain Mill winkelkompleks en 'n nuwe casino hier oopgemaak. Dit beloof 'n inspuiting aan die ekonomie van die dorp.
Worcester is natuurlik ook baie bekend vir die De La bat skool vir dowes en die Pionier skool vir blindes.
Die skrywer J.M Coetzee het as kind in Worcester gebly en beskryf dit in sy boek 'Boyhood'. Ook David Kramer, die bekende sanger, kom van Worcester. C. Louis Leipoldt is in 1880 in Worcester gebore.
Rawsonville is 'n klein wynverbouing en boerdery gemeenskap in die Breëriviervallei. Die jaarlikse Breedekloof Buitelugfees word ook hier gehou. Die dorpie se ekonomie is grotendeels afhanklik van die omliggende plase, maar toeriste wat al hoe meer naweke hierheen uitwyk, dra ook 'n groot deel tot die dorp se inkomste by. Rawsonville is 90 km van Kaapstad en 15 km wes van Worcester.
Rawsonville is geleë in 'n pragtige deel van die vallei, aan die oostelike kant van die Du Toitskloof berge.
Die grootste konsentrasie wynplase is in die Slanghoekvallei en Rawsonville areas, teen die Slanghoek, Du Toitskloof, Waboomberg en Riviersonderend bergreekse.
In die Slanghoekvallei bestaan die grond uit sanderige leem, met 'n variasie van los klippies en 'n redelike hoë water inhoud. As gevolg hiervan moet die grond gedreineer word ter voorbereiding vir die wingerd. Daar is ook ryk alluviale grond op die rivier oewers. Dit alles beteken dat verskeie wingerdsoorte hier verbou kan word.
Hoe die Slanghoek Vallei aan sy naam gekom het.
Vreemd genoeg is die verhaal agter die naam van die Slanghoek Vallei nog nooit geboekstaaf nie. Dit is maar net so van geslag tot geslag mondelings oorgedra. My dank aan Pieter Carstens, wynmaker van Slanghoek Wynkelders wat hierdie verhaal vertel het en ek skryf dit dan nou hier neer vir die annale van die kuberruim.
Die plase wat aan die Franse Hugenote toegeken is, was aan die Paarl se kant van die Du Toitskloof berge. Hulle het hoofsaaklik met vee geboer en in die somermaande was daar te min weiding vir al die vee, aangesien dit droog is in die somer. Die vee, met hulle veewagters, is dan oor die berg gestuur om weiding te gaan soek.
Hulle het nie die tradisionele roete oor Du Toitskloof gevolg, soos ons dit vandag ken nie. Hulle het 'n kortpad oor die berg gehad, oor die Spring Stiebeuel.
In die een hoek van die vallei, was daar 'n moerasagtige deel. Omdat die vallei so omring is met die berge, was daar nie 'n natuurlike uitloop vir reënwater nie – dit is deur die omringende berge gestop. Die vallei self het dan ook een van die hoogste reënvalsyfers in die land, 1500 tot 1700mm per jaar.
Oos lê die Badsberge en wes lê die Du Toitskloofberge. Dit het ook 'n wye verskeidenheid fynbos, waarvan omtrent 7 soorte bedreigde spesies fynbos is. Slanghoek se fynbos heet die aluvium fynbos.
In die hoek van die vallei, in die moerasagtige water, was geweldig baie palings en die veewagters het dit Slanghoek gedoop. So dit is as gevolg van palings, en nie regte slange nie, wat die vallei die naam Slanghoek gekry het.
Vandag is daar ongeveer 15 plase in die vallei. Met die koms van die boere na die vallei toe, is die grond beter dreineer, die moeras het verdwyn en die palings het uitgesterf.
Ander oorlewering vertel ook dat die vallei vernoem is na die kronkelende bergreekse, wat soos 'n slang lyk uit die lug uit.
Dan is daar ook nog die legende oor hoe Slanghoek sy naam gekry het. Veewagters het geglo by een van die natuurlike poele woon 'n slang met 'n edelgesteente in sy mond. Wanneer die slang gaan bad, haal hy die steen uit sy mond uit en los dit langs die poel. Vir ewige geluk moes mens net aan die steen gaan raak.
As mens egter selfsugtig sou wees en die steen steel, sou die slang sy stert in sy mond vasbyt en agter jou aanrol, soos 'n wawiel en jou so volg, waar jy ook al gaan. Die enigste manier om dan ontslae te raak van die slang, sou wees om die steen onder 'n hoop koeimis weg te steek. Die slang kon jou dan nie meer volg nie, maar die slang sou ook nie die steen kon kry nie en sou dan doodgaan van die hartseer.
En dit is die storie van die Slanghoek Vallei.
Word jy geken aan jou boeke? November 3, 2007
'n Mens word geken aan jou vriende. Word 'n mens ook geken aan die musiek waarna jy luister en die boeke wat jy lees?
DING vra my watter boeke ek lees en dit laat my toe met nuwe oë na my boekversameling en sommer musiek ook kyk.
Op die tafeltjie langs my stoel in die leefkamer, lê die volgende:
Taalgenoot; Huisgenoot (ja, ek bieg – ek lees dit!); die laaste uitgawe van Insig; kakkerlak en die nuwe Boeke-Insig. Elkeen is plek-plek gelees en sal van hier af seker verskuif na die hopie in die een hoek van die studeerkamer. O ja, en vandag se Burger – dié lees ek van hoek tot kant. Ek lees net Saterdae die koerant en vang dan maar so op met die week se nuus. Die res van die week kyk ek maar die nuus, vir wat dit werd is.
Hier lê ook 'Kopkrap vir 'n jaar – 365 kriptiese en gewone blokkiesraaisels'. So elke nou en dan doen ek een – ek glo dis goed om die breinselle so bietjie te toets.
Op die oomblik lees ek verwoed aan The Innocent Man deur John Grisham. Dis die ware verhaal van Ronald Williamson wat verkeerdelik skuldig bevind en tronk toe gestuur is en hoe hy sy onskuld bewys het. Dis 'n aangrypende storie en ek wil dit skaars neersit. Grisham is dan ook een van die skrywers wie se boeke ek altyd koop en lees.
Op die rakkie onder die koffietafel lê Dances with Devils van Jacques Pauw. Ek lees moeilik hieraan – dis 'n 'skop-in-die-maag' boek.
Langs my bed is die heel nuutste vertaling van die Bybel en dan die vertaalde Afrikaanse dagstukkies van Angus Buchan, wat ook Faith like Potatoes geskryf het. En 32 Battalion deur Piet Nortje. Hierdie boek sny diep in my are in, dis my persoonlike reis en ek wil nie veel meer daaroor hier skryf nie.
Op my lessenaar in my studeerkamer lê die volgende twee nuwe boeke, wat ook net wag vir 'n leeskans. 1408 van Stephen King en Asbesmiddag deur Etienne van Heerden. Wyd uiteenlopend, maar altwee is skrywers wat ek nie sommer miskyk in 'n boekwinkel nie.
En in my boekrak, op die boonste rak, sommer so met die eerste oogopslag, sien ek:
White Thorn – Bryce Courtenay (ek lees ook al sy boeke, het feitlik die hele versameling)
The Secret – Rhonda Byrne (moet hierdie nog lees)
The Dark River – John Twelve Hawks (moet nog eers The Traveller klaar lees voor ek hierdie begin)
Klutskloon – Hein Swart
Horrelpoot – Eben Venter
Nasleep – Carel van der Merwe
Wonders van Afrika – Dawid van Lill
The Kite-Runner – Khaled Hosseini
En nog 'n hele mengelmoes van Afrikaans en Engelse skrywers deurmekaar. Dalene Matthee, Ken Follett, Michael Ondaatje, Andre P Brink, Alan Paton, JRR Tolkien, Paulo Coelho en te veel om nog hier neer te pen.
Oor my musieke sal ek maar op 'n volgende geleentheid moet skryf, anders sit ek vannag nog tot ounag hier.